CELEX: 62019TN0006
Language: el
Date: 2019-01-04 00:00:00
Title: Υπόθεση T-6/19: Προσφυγή της 4ης Ιανουαρίου 2019 — Irish Wind Farmers’ Association κ.λπ. κατά Επιτροπής

11.3.2019   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 93/69
            
         
      Προσφυγή της 4ης Ιανουαρίου 2019 — Irish Wind Farmers’ Association κ.λπ. κατά Επιτροπής
      (Υπόθεση T-6/19)
      (2019/C 93/89)
      Γλώσσα διαδικασίας: η αγγλική
      
         Διάδικοι
      
      
         Προσφεύγουσες: Irish Wind Farmers’ Association Clg (Kilkenny, Ιρλανδία), Carrons Windfarm Ltd (Shanagolden, Ιρλανδία), Foyle Windfarm Ltd (Δουβλίνο, Ιρλανδία) και Greenoge Windfarm Ltd (Bunclody, Ιρλανδία) (εκπρόσωποι: M. Segura Catalán και M. Clayton, δικηγόροι)
      
         Καθής: Ευρωπαϊκή Επιτροπή
      
         Αιτήματα
      
      Οι προσφεύγουσες ζητούν από το Γενικό Δικαστήριο:
      
                  —
               
               
                  να ακυρώσει το έγγραφο της Ευρωπαϊκής Επιτροπής, της 25ης Οκτωβρίου 2018, σχετικά με την ενίσχυση SA.44671 Ιρλανδία — Εικαζόμενη παράνομη κρατική ενίσχυση που χορηγήθηκε στον τομέα των ορυκτών καυσίμων υπό μορφή μειωμένων συντελεστών φορολογίας ακινήτων·
               
            
                  —
               
               
                  να καταδικάσει την Επιτροπή στα δικαστικά έξοδα.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής τους, οι προσφεύγουσες προβάλλουν έναν λόγο ακυρώσεως, σύμφωνα με τον οποίο η Επιτροπή δεν κίνησε επίσημη διαδικασία έρευνας βάσει του άρθρου 108, παράγραφος 2, ΣΛΕΕ και του άρθρου 4, παράγραφος 4, του κανονισμού 2015/1589 (1), παρά τις αμφιβολίες ως προς την ύπαρξη κρατικής ενισχύσεως, προσβάλλοντας συνεπώς τα διαδικαστικά δικαιώματα των προσφευγουσών. Ο λόγος αυτός περιλαμβάνει δύο σκέλη:
      
                  1.
               
               
                  Με το πρώτο σκέλος προβάλλεται ότι η Επιτροπή έπρεπε να είχε εκδώσει επίσημη απόφαση. Η Επιτροπή δεν εξέτασε δεόντως την καταγγελία, όπως επιτάσσουν οι σχετικοί κανόνες της ίδιας της Επιτροπής, και η προσβαλλόμενη πράξη εκδόθηκε κατά παράβαση των διατάξεων του κανονισμού 2015/1589.
               
            
                  2.
               
               
                  Με το δεύτερο σκέλος προβάλλεται ότι η Επιτροπή έπρεπε να είχε σοβαρές αμφιβολίες ως προς τον χαρακτηρισμό του μέτρου ως μέτρου ενισχύσεως και κατά συνέπεια έπρεπε να είχε κινήσει την προβλεπόμενη στο άρθρο 4, παράγραφος 4, του κανονισμού 2015/1589 επίσημη διαδικασία έρευνας, ειδικότερα και μεταξύ άλλων καθόσον η Επιτροπή αντιλήφθηκε εσφαλμένως το αντικείμενο της καταγγελίας, δεν εξέτασε επαρκώς όλες τις πληροφορίες που οι προσφεύγουσες παρείχαν στο πλαίσιο της καταγγελίας, δεν εξέτασε δεόντως το μέτρο, ακολούθησε δε εσφαλμένη προσέγγιση όσον αφορά την εκτίμηση του επιλεκτικού χαρακτήρα και δεν εξέτασε αν πληρούνται οι λοιπές προϋποθέσεις που θέτει το άρθρο 107 ΣΛΕΕ.
               
            
         (1)  Κανονισμός (ΕΕ) 2015/1589 του Συμβουλίου, της 13ης Ιουλίου 2015, περί λεπτομερών κανόνων για την εφαρμογή του άρθρου 108 της Συνθήκης για τη λειτουργία της Ευρωπαϊκής Ένωσης (ΕΕ 2015, L 248, σ. 9).